## Nuria Martínez defén l’exercici d’un periodisme lliure, responsable i compromés com a pilar fonamental de l’estat de dret

*** La consellera de Justícia ha assistit a la gala d’entrega dels IX Premis Periodisme Sociosanitari, que organitza l’Associació de Dret Sanitari de la Comunitat Valenciana**

La consellera de Justícia, Nuria Martínez, ha defés que “un periodisme lliure, responsable i compromés és un pilar fonamental de l’estat de dret i una ferramenta imprescindible perquè la ciutadania puga exercir els seus drets amb plena consciència”.

La consellera Martínez ha pronunciat estes paraules durant la gala d’entrega dels IX Premis Periodisme Sociosanitari, que organitza l’Associació de Dret Sanitari de la Comunitat Valenciana “per a reconéixer el rigor, la investigació, la independència i la vocació de servici públic dels qui informen sobre qüestions que afecten directament la salut, el benestar i els drets de les persones”.

**Treballs premiats**

Al llarg de la seua intervenció, Martínez ha felicitat els premiats pel seu treball, “un treball que inspira, ensenya i recorda per què és tan important un periodisme que investiga, que explica i que no renuncia mai a la seua responsabilitat pública. Gràcies per la vostra aportació a la Comunitat Valenciana i a la societat en el seu conjunt”.

En esta gala s’ha premiat el millor treball i la millor trajectòria professional en la Comunitat Valenciana. La primera categoria ha sigut la del millor treball periodístic, que ha reconegut una notícia sobre els retards cerebrals en xiquets afectats per COVID en l’embaràs, elaborada pel delegat de l’Agència EFE a Alacant, Antonio Martín, amb fotografies del col·laborador Pablo Miranzo, a partir d’una investigació de l’Institut de Neurociències del CSIC i la Universitat Miguel Hernández d’Elx.

Per a la segona categoria, el jurat ha reconegut la trajectòria professional d’un/a periodista de constatada independència i compromís amb la idea de servici públic, que constituïsca un exemple i meresca ser destacat/ada per la seua trajectòria en el sector sociosanitari i en el camp de la salut.

En este cas el guardó ha recaigut en la periodista valenciana Ana Gómez, professional de la Comunicació Corporativa, que a més de gestionar les Relacions Informatives de Creu Roja a València, i ha fet nombrosos reportatges i notes informatives amb una destacada orientació pedagògica i divulgativa sociosanitària.

“Els dos premis compartixen una filosofia clara: reconéixer l’excel·lència, la innovació, el rigor i la contribució del periodisme a una societat més informada, més crítica i més justa”, ha remarcat Martínez.

Durant el seu discurs, Nuria Martínez, ha assegurat que “en un temps en el qual la informació circula a enorme velocitat, en el qual conviuen la immediatesa i el risc de la desinformació, i en el qual els temes sociosanitaris ocupen un espai cada vegada més rellevant en l’agenda pública, treballs seriosos, contrastats i compromesos com els que hui es premien, són essencials per a enfortir la confiança social i per a acostar la ciència, la salut i les polítiques públiques a la ciutadania”.

Finalment, la consellera de Justícia ha realçat el treball de l’Associació de Dret Sanitari de la Comunitat Valenciana, “un punt de trobada entre professionals sanitaris, juristes i acadèmics, treballant per millorar la seguretat jurídica, la pràctica professional i la cultura sociosanitària de la nostra Comunitat”.

Fecha: 03/12/2025